P. Hrušovský, podpredseda NR SR: (2001-11-07):
Pán minister, nech sa páči. M. Kňažko, minister kultúry SR: ... záväznými predpismi. Navrhované kompetencie jednotlivých volených orgánov Slovenskej televízie a Slovenského rozhlasu zabezpečujú vyvážené uplatnenie princípu samosprávneho riadenia a kontroly vo verejnom záujme, odstraňujú doterajšiu neprimeranú koncentráciu rozhodovacích právomocí na exekutívne zložky, rozdeľujú a spresňujú jednotlivé rozhodovacie výkonné a kontrolné kompetencie a zároveň poskytujú dostatočnú mieru flexibility pri výkone všetkých hlavných činností oboch verejnoprávnych médií. Dôležitým prvkom návrhov je aj zvýšenie nezávislosti oboch verejnoprávnych médií na rozpočtovom hospodárení a zásadná zmena ich vzťahu k štátnemu rozpočtu. Navrhuje sa, aby obe inštitúcie nemali v štátnom rozpočte svoje samostatné rozpočtové kapitoly, ale aby mohli dostávať dotácie zo štátneho rozpočtu s presne určeným účelom poskytnutia alebo použitia rozpočtových zdrojov. V tomto zmysle sú osobitne definované dotácie za osoby oslobodené od platenia koncesionárskych poplatkov a pre Slovenský rozhlas dotácie na zahraničné vysielanie a na vysielanie na frekvenciách stredných vĺn, keďže tieto úlohy Slovenský rozhlas vykonáva v záujme štátu alebo na základe rozhodnutia štátnych orgánov. Navrhovanými zákonmi prechádza majetok štátu z doterajšej správy do vlastníctva Slovenskej televízie a Slovenského rozhlasu, čím dochádza k vysporiadaniu majetkovoprávnych vzťahov a k ukončeniu ich doterajšieho provizória. Uplatnenie tohto riešenia vychádza aj z dlhodobo zdôrazňovaných požiadaviek oboch médií na zmenu doterajšieho vzťahu k majetku, ako aj z požiadaviek medzinárodných organizácií na zvýšenie ekonomickej nezávislosti verejnoprávnych médií. Z dôvodov zásadnej zmeny v zložení, dĺžke funkčného obdobia, periodickej výmene členov, v spôsobe navrhovania a výberu kandidátov, v rozšírení počtu orgánov aj ich členov, v kompetenciách a vzájomnom postavení volených orgánov oboch verejnoprávnych médií sa navrhuje, aby sa nadobudnutím účinnosti oboch zákonov skončilo funkčné obdobie všetkých doterajších členov Rady Slovenskej televízie a Rozhlasovej rady. Doterajší členovia oboch rád môžu opäť kandidovať a byť zvolení za členov nových orgánov. Takýmto riešením sa utvoria podmienky na celistvé funkčné zloženie všetkých volených orgánov Slovenskej televízie a Slovenského rozhlasu, podarí sa zvýšiť doteraz nedostatočnú politickú nezávislosť a umocniť ich odborný charakter. Kontinuita činnosti Slovenskej televízie a Slovenského rozhlasu je pritom dostatočne zabezpečená exekutívnymi zložkami. Výbory Národnej rady Slovenskej republiky, ktoré prerokúvali predmetné návrhy zákonov v dopracovanom znení, si osvojili pozme-ňujúce návrhy vypracované odborom legislatívy a aproximácie Kancelárie Národnej rady Slovenskej republiky a s týmito návrhmi súhlasí aj Ministerstvo kultúry Slovenskej republiky. V zmysle predchádzajúcich pripomienok a uznesení prijatých výbormi rozhodla Národná rada Slovenskej republiky uznesením č. 1408 z 18. mája 2001 o odložení rokovania o oboch návrhoch, a to predovšetkým z dôvodu doriešenia problému oddlženia Slovenskej televízie a Slovenského rozhlasu. K dnešnému dňu možno konštatovať, že vláda Slovenskej republiky na svojom rokovaní dňa 30. mája 2001 prerokovala a schválila návrh Ministerstva dopravy, pôšt a telekomunikácií Slovenskej republiky na použitie majetku Fondu národného majetku Slovenskej republiky vo výške 565,6 mil. Sk v prospech Slovenskej televízie a 361,4 mil. Sk v prospech Slovenského rozhlasu. Poskytnutím uvedených finančných prostriedkov Slovenskej televízii a Slovenskému rozhlasu uhradili v stanovenej lehote svoje záväzky voči Slovenským telekomunikáciám a teda obe inštitúcie boli v určenej lehote oddlžené. Problematickou bola aj otázka ochrany verejného majetku pred exekúciou. Túto otázku možno v zmysle vyjadrenia Ministerstva spravodlivosti Slovenskej republiky riešiť priamo v navrhovaných zákonoch, a to osobitným ustanovením so špecifikáciou nehnuteľného majetku, ktorý prechádza do vlastníctva oboch inštitúcií týmito zákonmi, koncesionárskych poplatkov vedených na osobitných príjmových účtoch Slovenskej televízie a Slovenského rozhlasu a finančných dotácií zo štátneho rozpočtu, teda tak, ako to pôvodne navrhovalo ministerstvo kultúry. V súčasnom štádiu rokovania o oboch návrhoch zákonov je však možné túto úpravu uplatniť jedine prostredníctvom poslaneckého pozmeňujúceho návrhu počas prerokúvania oboch návrhoch zákonov v druhom čítaní. Alternatíva úpravy priamo v Exekučnom poriadku je v tomto období už neaktuálna, keďže Národná rada Slovenskej republiky 4. júla 2001 schválila novelu Exekučného poriadku, a to vo vzťahu ku zdravotníckym zariadeniam zákon č. 291/2001 Z. z. V spoločných správach výborov Národnej rady Slovenskej republiky o prerokovaní vládnych návrhoch zákonov o Slovenskej televízii a Slovenskom rozhlase sa odporúča schváliť celkom šesť pozmeňujúcich a doplňujúcich návrhov k predmetným návrhom zákonov. Ide o pozmeňujúce a doplňujúce návrhy predložené odborom legislatívy a aproximácie práva Kancelárie Národnej rady Slovenskej republiky, ktoré si osvojili viacerí poslanci a stotožnili sa s nimi aj tie výbory Národnej rady Slovenskej republiky, ktoré k návrhom zákonov prijali platné uznesenie. Zároveň však spoločná správa obsahuje odporúčanie Národnej rady Slovenskej republiky nepokračovať v rokovaní o oboch návrhoch zákonov. Vzhľadom na to, že k predloženým návrhom zákonov výbory Národnej rady odporučili Národnej rade Slovenskej republiky prijať iba šesť pozmeňujúcich návrhov, možno konštatovať, že oba návrhy sú vo vzťahu k svojmu vecnému aj legislatívnemu zameraniu spracované dobre. Zároveň je aj z oboch spoločných správ zrejmé, že tie pripomienky, ktoré v rozprave k dopracovaným návrhom zákonov vyslovili viacerí poslanci bez toho, aby navrhli konkrétne zmeny alebo doplnenia, nesúvisia priamo s textom navrhovaných zákonov a ani v ich rámci týchto návrhov nie je možné riešiť. Ide najmä o problém stabilizácie hlavných finančných zdrojov verejnoprávnych médií, ktorý je však možné riešiť iba úpravou alebo novým znením zákona o koncesionárskych poplatkoch. Rovnako aj ďalšie čiastkové otázky, akými je napríklad problém uplatňovania dane z pridanej hodnoty, možno upraviť iba pro-stredníctvom iných právnych noriem, a nie priamo navrhovanými zákonmi o Slovenskej televízii a o Slovenskom rozhlase. Ak sa v rozprave k obom návrhom zákonov vyskytli aj pripomienky k navrhovanému systému riadenia a kontroly verejnoprávnych médií, je v tejto súvislosti nevyhnutné zdôrazniť, že navrhovaný systém znamená výrazné zvýšenie nezávislosti oboch inštitúcií od politických orgánov a aplikáciu samosprávneho princípu riadenia. Navrhovaný model je celkom v súlade nielen s charakterom, poslaním, postavením a úlohami oboch verejnoprávnych médií, ale aj s odporúčaniami a pripomienkami zástupcov Európskej únie vysielateľom. Ak sa v súvislosti so systémom riadenia a kontroly verejnoprávnych médií objavujú úvahy o tzv. silnom manažmente a o definovaní Rady Slovenskej televízie a Rady Slovenského rozhlasu ako regulačných parlamentných orgánov, treba jednoznačne zdôrazniť, že takéto úvahy a návrhy sú v úplnom protiklade s verejnoprávnym charakterom organizácie, ako aj s demokratickým princípom delegovania a rozdelenia rozhodovacích, výkonných a kontrolných právomocí na volené orgány oboch inštitúcií. V konečnom dôsledku by uplatnenie takýchto návrhov prinieslo iba zvýšené kompetencie výkonných zložiek, oslabenie kontrolných aj regulačných mechanizmov a ich priame podriadenie politickému prostrediu. Vzhľadom na uvedené informácie a súvislosti vyplývajúce z doterajšieho priebehu rokovania o oboch vládnych návrhoch zákonov možno jednoznačne konštatovať, že rozhodujúce príčiny a súvislosti, na základe ktorých Národná rada Slovenskej republiky rozhodla o odložení rokovania o predmetných návrhoch zákonov v druhom čítaní, sú v prípade exekúcie riešiteľné. A pokiaľ ide o oddlženie oboch inštitúcií, sú vyriešené, a teda nemali by byť ďalšie prekážky na pokračovanie v prerokúvaní predmetných návrhov. Preto si dovoľujem požiadať Národnú radu Slovenskej republiky, aby rozhodla o otvorení rozpravy k vládnym návrhom zákonov o Slovenskej televízii a o Slovenskom rozhlase a aby obidva návrhy zákonov schválila. Ďakujem za pozornosť.